b"\n_START_ARTICLE_\nLa pota d'elefant (Txern\xc3\xb2bil)\n_START_PARAGRAPH_\nLa pota d'elefant \xc3\xa9s el nom donat a una gran massa de corium formada durant l'accident de Txern\xc3\xb2bil l'abril de 1986 i actualment localitzada en un passad\xc3\xads de distribuci\xc3\xb3 de vapor sota les restes del reactor nuclear n\xc3\xbamero 4. Est\xc3\xa0 formada per compostos radioactius extremadament perillosos (tot i que la seva perillositat ha disminu\xc3\xaft amb el temps per la seva desintegraci\xc3\xb3 exponencial).\n_START_SECTION_\nOrigen\n_START_PARAGRAPH_\nLa pota d'elefant \xc3\xa9s una gran massa de corium negre amb m\xc3\xbaltiples capes, de m\xc3\xa9s de dos metres d'amplada i unes 11 tones, que externament sembla feta d'escor\xc3\xa7a d'arbre i vidre. Formada durant l'accident de Txern\xc3\xb2bil l'abril de 1986, fou descoberta el desembre de 1986. S'anomena aix\xc3\xad per la seva gran mida i el seu aspecte arrugat. Es troba a sota de la central 4 de la Central nuclear de Txern\xc3\xb2bil, sota la sala 217 del reactor.\n_START_SECTION_\nComposici\xc3\xb3\n_START_PARAGRAPH_\nLa pota d'elefant \xc3\xa9s composta principalment de di\xc3\xb2xid de silici amb traces d'urani. La massa \xc3\xa9s en gran part homog\xc3\xa8nia, encara que el vidre de silicat despolimeritzat cont\xc3\xa9 ocasionalment grans cristal\xc2\xb7lins de zirconi. Aquests grans de zirconi no s\xc3\xb3n allargats, fet que suggereix un \xc3\xadndex de cristal\xc2\xb7litzaci\xc3\xb3 moderat. Mentre que les dendrites de di\xc3\xb2xid d'urani van cr\xc3\xa9ixer de pressa a temperatures altes dins de la lava, el zirconi va comen\xc3\xa7ar a cristal\xc2\xb7litzar durant el refredament lent de la pr\xc3\xb2pia lava. Aquests grans cristal\xc2\xb7lins de silicat de zirconi amb un alt contingut (fins al 10%) d'urani reben el nom de txernobilites. Tot i que la distribuci\xc3\xb3 d'elements d'urani no \xc3\xa9s uniforme, la radioactivitat de la massa \xc3\xa9s distribu\xc3\xafda de forma homog\xc3\xa8nia. La massa \xc3\xa9s bastant densa, no cedeix al trepant, per\xc3\xb2 pot ser danyada amb un fusell Kal\xc3\xa0ixnikov.  Al juny de 1998, les capes exteriors havien comen\xc3\xa7at a convertir-se en pols i la massa havia comen\xc3\xa7at a esquerdar-se.\n_START_SECTION_\nPerillositat\n_START_PARAGRAPH_\nEn el moment de la seva descoberta, la radioactivitat a prop de la pota d'elefant era d'aproximadament 10,000 roentgens, o 100 grays per hora, lliurant una dosi  50/50  letal de radiaci\xc3\xb3 (4.5 grays) en menys de tres minuts. D'en\xc3\xa7\xc3\xa0, la intensitat de radiaci\xc3\xb3 ha declinat i el 1996 el Director Adjunt del Projecte de Confinament Nou, Artur Kornaiev va visitar-la tot prenent fotografies amb una c\xc3\xa0mera autom\xc3\xa0tica i una llanterna per il\xc2\xb7luminar l'habitaci\xc3\xb3 fosca._NEWLINE_La lava de la pota d'elefant va penetrar a trav\xc3\xa9s de com a m\xc3\xadnim 2 metres de ciment fins a arribar a la seva ubicaci\xc3\xb3 actual. Existia la por que pogu\xc3\xa9s continuar penetrant m\xc3\xa9s profundament tot entrant en contacte amb aq\xc3\xbc\xc3\xadfer subterrani, contaminant l'aigua potable de la zona; tanmateix, fins al 2016, la massa no s'ha mogut significativament des de la seva descoberta, sent nom\xc3\xa9s lleugerament m\xc3\xa9s calenta que el seu entorn a causa de la calor despresa per les desintegracions radioactives al seu interior."